কলেজে ভর্তি বা ফেস্টের সময় সাধারণত এক শ্রেণির পড়ুয়ার বিরুদ্ধে টাকা তোলার অভিযোগ ওঠে। এ বার কর্তৃপক্ষকে অন্ধকারে রেখে শিক্ষামূলক ভ্রমণের নামে টাকা তোলার অভিযোগ উঠল ক্ষদিরাম বসু সেন্ট্রাল কলেজের ভূগোলের বিভাগীয় প্রধানের বিরুদ্ধে। তাঁকে দায়িত্ব থেকে সরিয়ে দেওয়া হয়েছে। ভূগোলের ওই বিভাগীয় প্রধানের বিরুদ্ধে অভিযোগ, আগামী সোমবার পড়ুয়াদের দিঘায় নিয়ে যাওয়ার জন্য তিনি মাথাপিছু ৮০০ টাকা তুলছেন। পরে পড়ুয়াদের কাছ থেকে আরও ২২০০ টাকা নেওয়ার কথা ছিল। তার আগেই পড়ুয়াদের একাংশের অভিযোগের ভিত্তিতে নোটিস জারি করে সেই শিক্ষামূলক ভ্রমণ বাতিল করে দিয়েছেন কলেজ-কর্তৃপক্ষ। তাঁর বিরুদ্ধে চক্রান্ত করা হচ্ছে বলে পাল্টা অভিযোগ তুলেছেন ভূগোলের বিভাগীয় প্রধান রাজা ঘোষ। বৃহস্পতিবার তিনি বলেন, ‘‘২০১৬ সাল থেকে পড়ুয়াদের শিক্ষামূলক ভ্রমণে নিয়ে যাচ্ছি। অধ্যক্ষও তা জানতেন। আগে এই নিয়ে প্রশ্ন তোলা হয়নি কেন?’’ ৩৭ জন পড়ুয়ার কাছ থেকে পাওয়া মোট ২৯ হাজার ৬০০ টাকার বেশির ভাগটাই দিঘার টিকিট কাটার কাজে লাগানো হয়েছে বলে তাঁর দাবি। কলেজ-কর্তৃপক্ষের বক্তব্য, এই ধরনের শিক্ষামূলক ভ্রমণের ব্যাপারে কখনওই কিছু জানানো হয়নি। অধ্যক্ষ সুবীরকুমার দত্ত পড়ুয়াদের সঙ্গে কথা বলে অভিযোগের ভিত্তিতেই ব্যবস্থা নিয়েছেন। বক্তব্য জানতে ফোন করা হলে সুবীরবাবু বলেন, ‘‘ফোনে এই ব্যাপারে কিছু বলা সম্ভব নয়।’’ রাজাবাবুর অপসারণের দাবিতে এ দিন সকালে অধ্যক্ষের ঘরের সামনে বিক্ষোভ দেখান এক দল পড়ুয়া। এক বিক্ষোভকারী বলেন, ‘‘বহু পড়ুয়া অধ্যক্ষকে চিঠি দিয়ে অভিযোগ জানিয়েছেন। দিঘায় নিয়ে যাওয়ার নামে সব টাকা নিজেই নিয়ে নিতে চান রাজা স্যর। তাঁর কাছে পড়ার জন্য পড়ুয়াদের চাপও দেওয়া হয়।’’ পড়ুয়াদের অভিযোগ, যে-সব পড়ুয়া রাজাবাবুর কাছে টিউশন নেন, তাঁদের দিয়েই টাকা তোলা হয়েছে। পরে তাঁরাও বিষয়টি অধ্যক্ষকে জানান। রাজাবাবুকে সরিয়ে ভূগোল বিভাগের দায়িত্ব আপাতত দেওয়া হয়েছে প্রিয়াঙ্কা সেনগুপ্ত নামে এক শিক্ষিকাকে। তৃতীয় বর্ষের শেষে শিক্ষামূলক ভ্রমণ হওয়ার কথা। তার আগে, প্রথম বর্ষেই পড়ুয়াদের শিক্ষাভ্রমণে নিয়ে যাওয়া হচ্ছিল কী উদ্দেশ্যে, প্রশ্ন প্রিয়াঙ্কাদেবীর।